NARIADENIE KOMISIE (ES) č. 2094/2004
z 8. decembra 2004
o otvorení a spravovaní colnej kvóty na 10 000 ton inak spracovaných ovsených zŕn, ktorým prislúcha kód KN 1104 22 98
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1784/2003 z 29. septembra 2003 o spoločnej organizácii trhu s obilninami (1), najmä na jeho článok 12 ods. 1,
keďže:
(1)
S cieľom dodržať medzinárodné záväzky Spoločenstvo ustanovilo na hospodársky rok a od 1. januára 1996 pre inak spracované ovsené zrná, ktorým prislúcha kód KN 1104 22 98, kvótu s nulovým clom.
(2)
Na hospodársky rok 2004/2005 sa colná kvóta riadi nariadením Komisie (ES) č. 2369/96 z 12. decembra 1996, otvárajúcim a ustanovujúcim poskytnutie colnej kvóty Spoločenstva na 10 000 ton inak spracovaných ovsených zŕn, ktoré spadá pod kód KN 1104 22 98 (2). Toto nariadenie stanovilo spravovanie prostredníctvom dovozných licencií so žiadosťami, ktoré sa podávajú každý mesiac.
(3)
Nariadenie Komisie (EHS) č. 2454/93 z 2. júla 1993, zavádzajúce ustanovenia na uplatňovanie nariadenia Rady (EHS) č. 2913/92, ustanovujúceho Spoločný colný sadzobník (3), kodifikovalo pravidlá spravovania uplatniteľné na colné kvóty, ktoré sú určené na používanie podľa chronologického usporiadania dátumov colných prehlásení a na dohľad nad dovozmi s preferenčným režimom.
(4)
Kvôli zjednodušeniu a s ohľadom na malý objem colnej kvóty inak spracovaných ovsených zŕn, ktorým prislúcha kód KN 1104 22 98, by sa mali uplatňovať, počínajúc hospodárskym rokom 2005/2006, ustanovenia nariadenia (EHS) č. 2454/93 na spravovanie uvedenej kvóty a nariadenie (ES) č. 2369/96 by sa malo zrušiť. Z administratívnych dôvodov je potrebné zaviesť pre uvedenú kvótu nové poradové číslo.
(5)
Článok 9 ods. 1 nariadenia (ES) č. 1784/2003 stanovuje výnimku v povinnosti preukazovať dovoznú licenciu pre výrobky, ktoré nemajú významný dosah na situáciu v oblasti zásobovania trhu s obilninami. Spoločenstvo každoročne dováža priemerne 6 000 ton inak spracovaných ovsených zŕn, ktorým prislúcha kód KN 1104 22 98. Ide o limitované množstvo veľmi špecifických výrobkov určených na priemyselné využitie bez akéhokoľvek vplyvu na trh s obilninami. Výnimka z povinnosti preukazovať dovoznú licenciu stanovená v článku 9 ods. 1 nariadenia (ES) č. 1784/2003 sa tak môže uplatňovať.
(6)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Colná kvóta, upravená v prílohe, je otvorená pre každý hospodársky rok v období od 1. júla do 30. júna.
Článok 2
Colná kvóta uvedená v článku 1 je spravovaná Komisiou v súlade s článkami 308 a, 308 b a 308 d nariadenia (EHS) č. 2454/93.
Článok 3
Dovoz ovsených zŕn v rámci colnej kvóty uvedenej v článku 1 nepodlieha povinnosti predkladať dovoznú licenciu.
Článok 4
Nariadenie (ES) č. 2369/96 sa zrušuje.
Článok 5
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. decembra 2004